Nosaukuma reģistrācijas pieteikuma publikācija saskaņā ar 50. panta 2. punkta a) apakšpunktu Eiropas Parlamenta un Padomes Regulā (ES) Nr. 1151/2012 par lauksaimniecības produktu un pārtikas produktu kvalitātes shēmām

(2020/C 319/07)

Šī publikācija dod tiesības trīs mēnešu laikā no šīs publikācijas dienas pret pieteikumu izteikt iebildumus atbilstīgi Eiropas Parlamenta un Padomes Regulas (ES) Nr. 1151/2012 (1) 51. pantam.

VIENOTAIS DOKUMENTS

“ÚJFEHÉRTÓI MEGGY”

ES Nr.: PGI-HU-02411 – 15.2.2018.

ACVN ( ) AĢIN (X)

1. Nosaukums vai nosaukumi

“Újfehértói meggy”

2. Dalībvalsts vai trešā valsts

Ungārija

3. Lauksaimniecības produkta vai pārtikas produkta apraksts

3.1. Produkta veids

1.6. grupa. Svaigi vai pārstrādāti augļi, dārzeņi un labība

3.2. Apraksts par produktu, uz kuru attiecas 1. punktā minētais nosaukums

Ar aizsargāto ģeogrāfiskās izcelsmes norādi “Újfehértói meggy” apzīmētais produkts ir patēriņam svaigā veidā vai pārstrādei paredzēti skābā ķirša (Prunus cerasus L.) augļi, kas iegūti no šādām Ūjfehērto (Újfehértói) pētniecības institūta atlasītām šķirnēm: ‘Újfehértói fürtös’, ‘Kántorjánosi 3’, ‘Debreceni bőtermő’, ‘Éva’, ‘Petri’.

Ar AĢIN “Újfehértói meggy” apzīmētajam produktam ir šādas īpašības:

— miza: vienmēr spīdīga, tumšsarkanā līdz vīnsarkanā krāsā,

— mīkstums: stingrs, sula vidēji tumša, izņemot šķirni ‘Debreceni bőtermő’,

— garša: bez rūgtuma, sabalansēti saldskāba (šķirnes ‘Kántorjánosi 3’ un ‘Éva’ nedaudz skābākas),

— cukuru saturs: vismaz 14 Briksa grādi,

— cukuru un skābju attiecība: 8/20,

— kopējais skābums: 0,6–1,5 %,

— minimālais augļa diametrs: 19 mm.

Patēriņam svaigā veidā paredzētos ķiršus novāc, kad to nogatavošanās pakāpe ir 80–90 %. Pārstrādei paredzētos ķiršus novāc, kas tie ir pilnībā nogatavojušies, t. i., kad kokā esošos ķiršus var viegli un pilnībā atdalīt no kātiņa.

Ķiršiem, kurus pārdod patēriņam svaigā veidā, tirgū laišanas brīdī ir šādas īpašības: tie ir neskarti un nebojāti, ar kātiņiem, tīri un bez redzamiem svešķermeņiem, veseli un bez puves, kaitēkļiem vai pesticīdiem. Pārstrādei paredzētie ķirši pārdošanas brīdī var būt bez kātiņiem.

3.3. Dzīvnieku barība (tikai dzīvnieku izcelsmes produktiem) un izejvielas (tikai pārstrādātiem produktiem)

—

3.4. Konkrēti ražošanas posmi, kas jāveic noteiktajā ģeogrāfiskajā apgabalā

Visiem “Újfehértói meggy” ražošanas posmiem jānorisinās 4. punktā noteiktajā ģeogrāfiskajā apgabalā.

3.5. Ar reģistrēto nosaukumu apzīmētā produkta griešanas, rīvēšanas, iepakošanas u. c. īpašie noteikumi

Produktu pārdod no 250 g līdz 10 kg iepakojumā, kas izgatavots no koka, kartona, plastmasas vai gaiscaurlaidīgas plēves; to var pārdot arī nefasētu rūpnieciskai pārstrādei vai tieši galapatērētājiem. Iepakojums nodrošina to, ka augļi saglabā savas īpašības un paliek neskarti.

Produktu var glabāt aukstumkamerās, kurās temperatūra nenoslīd zem 2 °C un relatīvais mitrums nepārsniedz 80 %; lai ķirši “Újfehértói meggy” saglabātos svaigi, tos aukstumkamerā var glabāt ne ilgāk kā trīs nedēļas.

Lai ķirši saglabātos svaigi un nebojāti un to kvalitāte nepazeminātos, “Újfehértói meggy” iepakošana jāveic 4. punktā noteiktajā ģeogrāfiskajā apgabalā, jo atkārtota rīkošanās ar ķiršiem un to pārvadāšana var radīt mizas bojājumus, kas izraisa augļu puvi, padarot tos tirdzniecībai nepiemērotus.

3.6. Ar reģistrēto nosaukumu apzīmētā produkta marķēšanas īpašie noteikumi

—

4. Ģeogrāfiskā apgabala īsa definīcija

Ar šo ģeogrāfiskās izcelsmes norādi var apzīmēt tikai skābos ķiršus, kuru izcelsmes un audzēšanas vieta ir šādu Sabolčas-Satmāras-Beregas (Szabolcs-Szatmár-Bereg) meģes pašvaldību administratīvā teritorija:

Érpatak, Geszteréd, Kálmánháza, Nagykálló, Nyíregyháza-Bálinbokor, Nyíregyháza-Butyka, Nyíregyháza-Császárszállás, Nyíregyháza-Lászlótanya, Nyíregyháza-Újsortanya, Újfehértó.

5. Saikne ar ģeogrāfisko apgabalu

Saikne starp “Újfehértói meggy” un ģeogrāfisko apgabalu balstās kvalitātē, kuras galvenie elementi aprakstīti turpmāk.

Dabas faktori

Ģeogrāfiskais apgabals atrodas Nyírség reģiona centrālajā daļā, Sabolčas-Satmāras-Beregas meģē. Skābos ķiršus audzē reģionā, kurā virs Tisas upes palienes slejas 20–50 m augsti, nošķirti pakalni.

Nyírség reģiona centrālajā daļā nokrišņu daudzums gadā ir 570–590 mm, taču atsevišķos apgabalos tas var būt 550–600 mm. Nokrišņu daudzums veģetācijas periodā ir aptuveni 420 mm, no kuriem 65–78 mm izkrīt jūnijā, kas ir “Újfehértói meggy” audzēšanai labvēlīgs mēnesis. Gada vidējā gaisa temperatūra ir 9,3–9,9 °C. Pēdējās salnas novērojamas aprīļa vidū. Siltākais mēnesis ir jūlijs ar gaisa temperatūru 20,2–20,7 oC, kas ir par 1–2 oC mazāk nekā citās Lielā līdzenuma daļās. Noteiktajā ģeogrāfiskajā apgabalā vasaras svelme ir mazāka nekā citās Lielā līdzenuma daļās, jo šajā apgabalā pat vasarā naktīs gaisa temperatūra ievērojami pazeminās. Pavasaris sākas vēlāk nekā kaimiņu reģionos, tāpēc skābie ķirši parasti zied tikai tad, kad pavasara salnas jau beigušās. Noteiktajā ģeogrāfiskajā apgabalā “Újfehértói meggy” veģetācijas periodā raksturīgas lielas svārstības starp gaisa temperatūru dienā un naktī. Liels karstums šajā apgabalā sākas pēc jūlija vidus, taču tad skābo ķiršu raža jau ir novākta. Saules spīdēšanas ilgums gadā ir 1 950–2 030 stundas, no kurām 760–800 stundas ir vasarā.

Gada nokrišņu daudzums Nyírség reģionā ir 550–600 mm. “Újfehértói meggy” veģetācijas periodā valda mitrāks laiks, un vislielākais nokrišņu daudzums ir vēlā pavasarī un agrā vasarā.

Izplatītākais augsnes tips noteiktajā ģeogrāfiskajā apgabalā ir smilts augsne ar humusa horizontu, veidojusies uz smilšainiem cilmiežiem. Šā augsnes tipa raksturīgās iezīmes ir humusa saturs, kas pārsniedz 1 %, un aptuveni 40 cm bieza augsnes virskārta. Tai ir laba ūdensietilpība un ūdenscaurlaidība, augsne ir poraina, tā ātri neizžūst, un tajā ir labas ražas iegūšanai pietiekams barības vielu daudzums. Palielinot augsnes slāpekļa rezerves, iespējams ievērojami palielināt ražu. Bez minētā augsnes tipa atrodami arī lielāki vai mazāki apgabali, kuros ir sarkanbrūnās meža augsnes ar humusa saturu 1–1,5 %. Mērena ūdenscaurlaidība apvienojumā ar labu ūdensietilpību nodrošina labvēlīgu augsnes ūdens režīmu. Citi pozitīvi faktori: augsne ir labi aerēta, un tai ir barības vielu pārvaldībai labvēlīgas īpašības. Optimālie “Újfehértói meggy” audzēšanas apstākļi laimīgā kārtā saskan ar noteiktajā ģeogrāfiskajā apgabalā valdošajiem apstākļiem, tāpēc tā nav tikai sagadīšanās, ka tieši šeit 17. gadsimta otrajā pusē tika uzsākta skābo ķiršu audzēšana un ka šeit ir šķirnes ‘Újfehértói fürtös’ izcelsmes vieta vai ka šeit novāc lielāko daļu no Sabolčas-Satmāras-Beregas meģes skābo ķiršu ražas.

Cilvēkfaktori

Vietējā selekcija

Augstražīgie skābie ķirši, kurus vietējie dēvē par “Fehértói csüngős Pándy” vai “Fehértói fürtös Pándy”, Ūjfehērto un tās apkaimē kļuva plaši izplatīti 20. gs. pirmajā pusē. Vietējās selekcijas ceļā, kura 20. gs. 60. gados tika uzsākta Ūjfehērto pētniecības institūtā Dr. Ferenca Pethē (Ferenc Pethő) vadībā, Ūjfehērto un tās apkaimē tika iegūts liels daudzums augstražīgu pašapputes klonu, kas dod kvalitatīvus augļus, kuri viegli atdalās no kātiņa. No tiem tika atlasīts skābo ķiršu klons ar labākajām īpašībām, kas izmēģinājumu laikā tika apzīmēts ar nosaukumu P2, bet 1970. gadā saņēma sākotnējo valsts mēroga atzīšanu kā šķirne ‘Újfehértói fürtös’. Vietējo selekciju sāka īstenot arī reģiona kaimiņu pašvaldībās. Arī tajos iegūtie varianti tika izmēģināti Ūjfehērto, un labākās šķirnes (‘Debreceni bőtermő’, ‘Kántorjánosi 3’, ‘Petri’, ‘Éva’) atzītas valsts mērogā.

Īpašs audzēšanas veids

“Újfehértói meggy” šķirņu kokiem ir vainags ar nokareniem zariem, kuri mēdz kļūt kaili, tāpēc tie regulāri katru gadu jāapgriež. Lai nodrošinātu vienmērīgu gaismas piekļuvi vainagam, tā apgriešanā lielu uzmanību velta koniskas jeb konusveida formas veidošanai.

Apgriešanā, kurā veido vainaga formu, visiem no vadzara izejošajiem sānzariem apgriež uz augšu augošos zarus, atstājot 1–2 cm garus celmiņus, bet visus nokarenos zarus nogriež līdz pamatnei. Pēc apgriešanas uz sānzariem atstātie zari ir izkārtoti asakveidā. Līdzīgu zaru apgriešanas metodi izmanto arī jau ražojošiem kokiem. Koniskā formā veido arī atvērtus vainagus kokiem, no kuriem ražu novāc mehanizēti.

Specifiskās īpašības

Ķirši “Újfehértói meggy” nav rūgti, to miza ir vīnsarkanā vai tumšsarkanā krāsā, tiem ir vidēji tumša sula (izņemot šķirni ‘Debreceni bőtermő’) un patīkami saldskāba garša (šķirnes ‘Újfehértói fürtős’, ‘Debreceni bőtermő’ un ‘Petri’ augļiem) vai skābena garša (šķirnes ‘Kántorjánosi 3’ un ‘Eva’ augļiem).

Šo specifisko īpašību pamatā ir ģeogrāfiskā apgabala klimata un augsnes apstākļi, kā arī cilvēku zināšanas (šķirņu selekcija un īpašais audzēšanas veids), kas saistītas ar Ūjfehērto.

Saikne ar ģeogrāfisko apgabalu

Ģeogrāfiskajā apgabalā ir salīdzinoši ilgs saules spīdēšanas laiks (950–1 030 stundas), kas ķiršiem “Újfehértói meggy” piešķir specifisko vīnsarkano līdz tumšsarkano krāsu.

Dienas un nakts gaisa temperatūras lielās svārstības un augļu cukuru saturu saista lineāra regresija. Tā kā ģeogrāfiskajā apgabalā veģetācijas periodā pastāv liela dienas un nakts gaisa temperatūras atšķirība, “Újfehértói meggy” ir augsts cukuru saturs (vismaz 14 Briksa grādi), kas tiem piešķir patīkamu saldskābu vai skābenu garšu.

Šo divu elementu – nokrišņu daudzums, kas ģeogrāfiskajā apgabalā veģetācijas periodā ir lielāks, un apgabala vidēji blīvās, humusu saturošās smilts augsnes labā ūdensietilpība – kopīgā ietekmē augļiem ir mazāks skābju saturs (kopējais skābums 0,6–1,5 %), kas arī sekmē “Újfehértói meggy” raksturīgo patīkami saldskābo vai skābeno garšu.

Īpašais audzēšanas veids, kas balstās uz “Újfehértói meggy” ķirškoku apgriešanu, kurā veido konisku vainagu, nodrošina to, ka augļiem nogatavošanās laikā viegli piekļūst gaisma, un tas veicina arī augļu vīnsarkanās vai tumšsarkanās krāsas un saldskābās vai skābenās garšas veidošanos.

Pirmā Ūjfehērto pētniecības institūtā selekcionētā šķirne bija ‘Újfehértói fürtös’, kuras augļus gan valstī, gan ārvalstīs sāka dēvēt par “Újfehértói”. Arī pārējās selekcionētās šķirnes (‘Debreceni bőtermő’, ‘Petri’, ‘Kántorjánosi 3’ un ‘Éva’) ir saistītas ar Ūjfehērto apgabalu, tāpēc arī to augļiem piešķirts kopīgs nosaukums “Újfehértói meggy”.

Kopš 2008. gada Ūjfehērto apgabalā katru gadu notiek “Újfehértói meggy” demonstrēšanas festivāls. Festivāla cepšanas un ēdienu gatavošanas konkursos no “Újfehértói meggy” gatavo skābo ķiršu kūkas, štrūdeles un citus ēdienus.

Atsauce uz specifikācijas publikāciju

(šīs regulas 6. panta 1. punkta otrā daļa)

https://gi.kormany.hu/foldrajzi-arujelzok

(1) OV L 343., 2012.12.14., 1. lpp.